সংবাদ সম্মেলনে পোল্ট্রি মালিকদের নেতা এস এম সোহরাব হোসেন বলেন, সমিতির তথ্য অনুযায়ী দেশে এক লাখ ৪৬ হাজার খামারের মধ্যে খুলনা বিভাগের ১০ জেলার আছে ২১ হাজার ৭৯৬টি। প্রতিটি খামারে পাঁচজন করে শ্রমিক, কর্মচারী ও মালিক জড়িত থাকলে এক লাখ আট হাজার ৯৮০ জনের কর্মসংস্থান প্রত্যক্ষভাবে হচ্ছে। আর পরোক্ষভাবে ১০ লাখ মানুষ এর সুফল ভোগী। সোহরাব আরো বলেন, যেখানে প্রতিটি ডিম উৎপাদনে সব ধরনের খরচ যোগ হয়ে দাঁড়ায় ছয় টাকা থেকে সাড়ে ছয টাকার ওপরে, সেখানে পাইকারি বিক্রি হচ্ছে চার টাকা ৪০ পয়সা থেকে পাঁচ টাকা ৪০ পয়সায়। অর্থাৎ প্রতিটি ডিমে খামারির লোকসান হচ্ছে এক টাকা ২৫ পয়সা থেকে এক টাকা ৫০ পয়সা। অনুরূপভাবে এক কেজি ব্রয়লার মাংস উৎপাদনে খরচ ১১০ টাকা থেকে ১১৫ টাকা। অথচ পাইকারি বিক্রি হচ্ছে ৯৫ থেকে ১০০ টাকা। প্রতি কেজিতে ক্ষতি ১৫ থেকে ২০ টাকা। তিনি বলেন, ‘আমরা এ অবস্থা থেকে মুক্তি চাই।’